Boodskappe oor vermiste Bloem-meisie (12) onwaar | Maroela Media
Boodskappe oor vermiste Bloem-meisie (12) onwaar
Tlotliso en haar ma, Nthabiseng. foto: Verskaf.
Die polisie in die Vrystaat het ŉ ernstige beroep gedoen op sosialemediagebruikers om nie meer ŉ boodskap dat Tlotliso Mokapane (12) van Bloemfontein opgespoor is aan te stuur nie aangesien dit nie waar is nie.
Kol. Thandi Mbambo, woordvoerder van die polisie, het Saterdagoggend aan Maroela Media bevestig dat Tlotliso nog nie opgespoor is nie. “Ons ondersoek duur voort en ons volg alle leidrade op.”
Tlotliso is Disdagmiddag as vermis aangemeld deur haar ma Nthabiseng Mokapane. “Ntabiseng het vir Tlotliso alleen by die huis gelaat in Extonweg in Hilton, soos sy gewoonlik doen tydens skoolvakansies wanneer sy moet gaan werk,” het Mbambo gesê.
Volgens Mbambo was Tlotliso nie tuis toe Ntabiseng terugkeer van die werk af nie en is daar slegs ŉ selfoon en huissleutels langs die deur aangetref.
Tlotliso Makopane. Foto: Facebook.
“Die ma het rondgevra by die ander huurders maar kon nie antwoorde kry nie.” Die polisie is toe in kennis gestel.
Sy is laaste gesien met ŉ pers baadjie, stewels en ŉ swart spanbroek.
Genl.maj. Jones Qobosheane, waarnemende provinsiale polisiekommissaris, het gesê die polisie doen ŉ beroep op mense om op te hou om die “ongegronde boodskappe wat nie net onsensitief is teenoor die familie is nie, maar ook skade aan die voortslepende ondersoek doen” rond te stuur.
Enigiemand met inligting oor Tlotliso kan kapt. Kobedi, bevelvoerder van die Navalsig-speurtak, by 082 467 6348 bel. Die stasiebevelvoerder, lt.kol. Leshodi, kan ook by 082 465 6040 gebel word.
Vermiste Bloem-meisie opgespoor
Nóg ŉ springstoftoestel in KZN-Woolworths gevind
MM...? · 4 maande gelede
…ek verstaan nie lekker horkom daar vir Sosiale Media verbruikers gevra word om op te hou gerugte te versprei nie…. MAROELA MEDIA hwt dan berig dat sie kind gevind is. MET n foto en verduideliking!
Nou wat moet ons nou glo?
Is die arme kind nog weg of nie?
MM – ek maak staat op JULLE begite aangesien ek NIKS op FB vertrou nie – nou lyk dit julle inligting is ook nie altyd gegrond op feite nie..?
Landi Slatter · 4 maande gelede
Dankie vir jou navraag. Tlotliso was steeds vermis teen die tyd wat die berig geplaas is dat die publiek gevra is om asseblief nie meer daardie boodskap rond te stuur nie, die boodskap het vroeër reeds begin sirkuleer. Kort daarná het kol. Thandi Mbabmbo, woordvoerder van die polisie, Maroela Media in kennis gestel dat Tlotliso pás veilig aangetref is by ‘n familielid en ons het ‘n opvolg gedoen. Die tydsberekening was bloot toevallig. Ons vra om verskoning vir enige verwarring.